Diari Oficial de la Generalitat Valenciana


Sumari del DOGV 4336, del 16-09-2002 (2002/9786)

DECRET 147/2002, de 10 de setembre de 2002, del Govern Valencià, pel qual s'aprova la creació del Sistema d'Hemovigilància de la Comunitat Valenciana.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/10/147/dof/vci/html**

### Dades del document

Número de DOGV
:   4336

Data del DOGV
:   16-09-2002

Secció del DOGV
:   I. DISPOSICIONS GENERALS

Número del document
:   2002/9786


Data del document
:   10-09-2002

Organisme emissor
:   Conselleria de Sanitat

Tipus de document
:   Decret

Descriptors 

:   * medicina preventiva
    * risc sanitari
    * organització administrativa
    * transfusió de sang
    * legislació

DECRET 147/2002, de 10 de setembre de 2002, del Govern Valencià, pel qual s'aprova la creació del Sistema d'Hemovigilància de la Comunitat Valenciana. [2002/M9786]
  
Dins de la normativa que s'ha d'aplicar al control de qualitat de la transfusió de sang i hemoderivats, un element fonamental és la instauració d'un sistema d'hemovigilància.
  
L'hemovigilància consistix en l'establiment dels mecanismes idonis per a detectar qualsevol efecte advers o imprevist produït per la transfusió de sang i/o hemoderivats, la recollida de les dades corresponent i la seua anàlisi posterior. Esta informació ha d'abraçar tot el procés de la transfusió, és a dir: hemodonació, fraccionament, processament, distribució i posterior administració als pacients.
  
Tota la informació subministrada pel sistema d'hemovigilància pot tindre un gran valor estratègic des del punt de vista sanitari, ja que aplicaria els mecanismes d'alerta necessaris per a la prevenció de malalties transmissibles així com d'altres complicacions derivades del processament i manipulació dels hemoderivats.
  
Este tema ha sigut posat en consideració pel Consell d'Europa pel benefici sanitari que pot aportar als usuaris i, a més a més, per a garantir que l'intercanvi de sang i hemoderivats entre els països membres es faça amb les màximes garanties de seguretat.
  
Així mateix, la Comissió Nacional d'Hemoteràpia ha recomanat que este sistema es vaja implantant en les comunitats autònomes, adequant-lo a la seua idiosincràsia específica.
  
En atenció de totes estes consideracions, a proposta del conseller de Sanitat i després de la deliberació del Govern Valencià, en la reunió del dia 10 de setembre de 2002,
  
DECRETE
  
Article 1
  
S'aprova la creació del Sistema d'Hemovigilancia de la Comunitat Valenciana, que es regirà pel present decret.
  
Article 2
  
Es considera de declaració obligatòria per part dels facultatius corresponents totes les reaccions adverses imputables a tot el procés de la transfusió que, a curt o llarg termini, puguen tindre un risc vital per als pacients.
  
Article 3
  
Es crea la Comissió Tècnica d'Hemovigilància la missió de la qual serà la d'assesso-rament a les autoritats sanitàries i al coordinador autonòmic.
  
La Comissió estarà composta per sis especialistes en hematologia i hemoteràpia, amb experiència contrastada en el camp de la transfusió.
  
No obstant això, si les necessitats de futur ho aconsellaren, es podria ampliar la Comissió amb la inclusió d'altres professionals experts en diferents àrees sanitàries. La designació dels membres correspondrà a la Conselleria de Sanitat.
  
Article 4
  
La Conselleria de Sanitat designarà un coordinador autonòmic del Sistema d'Hemovigilància de la Comunitat Valenciana, el qual tindrà les funcions següents:
  
a) Dinamitzar el desplegament del Sistema d'Hemovigilància de la Comunitat Valenciana.
  
b) Servir com a interlocutor entre els diferents bancs de sang hospitalaris i autoritats sanitàries.
  
c) Elaborar i executar les conclusions de la Comissió Tècnica d'Hemovigilància.
  
d) Transmetre la informació a les autoritats sanitàries autonòmiques i al Ministeri de Sanitat i Consum.
  
e) Establir els sistemes de comunicació necessaris amb el Sistema d'Alerta Ràpid Europeu, i aplicar els mecanismes correctors en cas de ser necessaris.
  
f) Supervisió general del Sistema d'Hemovigilància de la Comunitat Valenciana.
  
Article 5
  
En tots els hospitals de la Comunitat Valenciana hi haurà d'haver un responsable del Sistema d'Hemovigilància. En principi esta responsabilitat recaurà en la direcció del servici d'hematologia i hemoteràpia o en la persona que hi delegue.
  
Article 6
  
La Conselleria de Sanitat remetrà als facultatius corresponents els documents homologats per a la comunicació dels diferents efectes adversos de la transfusió.
  
Així mateix, elaborarà en la pàgina web del Centre de Transfusió de la Comunitat Valenciana els documents electrònics necessaris per a agilitar la transmissió de les dades.
  
Article 7
  
Com a elements complementaris per a garantir el bon funcionament del Sistema d'Hemovigilància de la Comunitat Valenciana, tots els hospitals hauran de tindre un Comité de Transfusió i instaurar els mecanismes necessaris que asseguren la traçabilitat de tots els hemoderivats transfosos, tant els productes làbils com els processats per la indústria farmacèutica.
  
Article 8
  
El Centre de Transfusió de la Comunitat Valenciana haurà d'emmagatzemar en una seroteca mostres de totes les donacions de sang per un període mínim de 10 anys.
  
Article 9
  
Tota la informació de procés d'hemovigilància serà de caràcter confidencial i, d'acord amb la legislació vigent, haurà de reunir els requisits necessaris de protecció de les dades emmagatzemades.
  
Disposicions finals
  
Primera
  
El conseller de Sanitat dictarà totes les disposicions reglamentàries que siguen necessàries per al desplegament i l'aplicació del que disposa este decret.
  
Segona
  
El present decret entrarà en vigor als tres mesos de la publicació en el Diari Oficial de la Generalitat Valenciana.
  
València, 10 de setembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller de Sanitat,
  
SERAFÍN CASTELLANO GÓMEZ


Còpia Permalink ELI